Patru fraţi, cu vârste cuprinse între patru luni şi şase ani, au ajuns la spital, vineri, după ce structura şi copertina unei staţii de autobuz au căzut peste ei. Doi dintre copii sunt în stare gravă.

Potrivit reprezentanţilor Inspectoratului pentru Situaţii de Urgenţă Cluj, echipele de intervenţie au fost solicitate să se deplaseze în Dej acolo unde patru copii au fost răniţi în urma prăbuşirii unei structuri şi a copertinei dintr-o staţie de transport în comun.

La faţa locului s-a deplasat o ambulanţă SMURD, copiii fiind transportaţi cu mama lor la Spitalul Municipal Dej.

În momentul în care au fost preluaţi de cadrele medicale, copiii, care au patru luni, doi ani, patru ani şi şase ani şi care aparţin unei singure familii, erau conştienţi.

Doi dintre ei, cel de patru luni şi cel de doi ani, care se aflau într-o stare mai gravă, au fost transportaţi o ambulanţă de Serviciul Judeţean la Unitatea Primire Urgenţe Pediatrie din Cluj-Napoca pentru investigaţii de specialitate.

Deocamdată, nu s-au stabilit cauzele producerii accidentului. Se pare, însă, că stâlpii de susţinere ai structrurii metalice erau ruginiţi.

Sursa: news.ro